title: Решение на Европейския парламент от 5 май 2010 година относно освобождаването от отговорност във връзка с изпълнението на бюджета на Европейската агенция за управление на оперативното сътрудничество по външните граници на държавите-членки на Европейския съюз за финансовата 2008 година

text:
               25.9.2010

               BG

               Официален вестник на Европейския съюз

               L 252/211

         РЕШЕНИЕ НА ЕВРОПЕЙСКИЯ ПАРЛАМЕНТ
   от 5 май 2010 година
   относно освобождаването от отговорност във връзка с изпълнението на бюджета на Европейската агенция за управление на оперативното сътрудничество по външните граници на държавите-членки на Европейския съюз за финансовата 2008 година
   (2010/548/ЕС)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция за управление на оперативното сътрудничество по външните граници на държавите-членки на Европейския съюз за финансовата 2008 година,
   като взе предвид доклада на Сметната палата относно годишните отчети на Европейската агенция за управление на оперативното сътрудничество по външните граници на държавите-членки на Европейския съюз за финансовата 2008 година, придружен от отговорите на Агенцията (1),
   като взе предвид препоръката на Съвета от 16 февруари 2010 г. (5827/2010 – C7-0061/2010),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Регламент (ЕО) № 2007/2004 на Съвета от 26 октомври 2004 г. за създаване на Европейска агенция за управление на оперативното сътрудничество по външните граници на държавите-членки на Европейския съюз (3), и по-специално член 30 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (4), и по-специално член 94 от него,
   като взе предвид член 77 и приложение VI към своя правилник,
   като взе предвид доклада на Комисията по бюджетен контрол и становището на Комисията по граждански свободи, правосъдие и вътрешни работи (A7-0085/2010),

               1.

               Освобождава от отговорност изпълнителния директор на Европейската агенция за управление на оперативното сътрудничество по външните граници на държавите-членки на Европейския съюз във връзка с изпълнението на бюджета на Агенцията за финансовата 2008 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за управление на оперативното сътрудничество по външните граници на държавите-членки на Европейския съюз, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 304, 15.12.2009 г., стр. 38.

      (2)  ОВ L 248, 16.9.2002 г., стр. 1.

      (3)  ОВ L 349, 25.11.2004 г., стр. 1.

      (4)  ОВ L 357, 31.12.2002 г., стр. 72.
    ---documentbreak---

               25.9.2010

               BG

               Официален вестник на Европейския съюз

               L 252/213

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 5 май 2010 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за управление на оперативното сътрудничество по външните граници на държавите-членки на Европейския съюз за финансовата 2008 година
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция за управление на оперативното сътрудничество по външните граници на държавите-членки на Европейския съюз за финансовата 2008 година,
   като взе предвид доклада на Сметната палата относно годишните отчети на Европейската агенция за управление на оперативното сътрудничество по външните граници на държавите-членки на Европейския съюз за финансовата 2008 година, придружен от отговорите на Агенцията (1),
   като взе предвид препоръката на Съвета от 16 февруари 2010 г. (5827/2010 – C7-0061/2010),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Регламент (ЕО) № 2007/2004 на Съвета от 26 октомври 2004 г. за създаване на Европейска агенция за управление на оперативното сътрудничество по външните граници на държавите-членки на Европейския съюз (3), и по-специално член 30 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (4), и по-специално член 94 от него,
   като взе предвид член 77 от своя правилник и приложение VI към него,
   като взе предвид доклада на Комисията по бюджетен контрол и становището на Комисията по граждански свободи, правосъдие и вътрешни работи (A7-0085/2010),

               А.

               като има предвид декларацията на Сметната палата, че е получила достатъчна увереност, че годишните отчети за финансовата 2008 година са надеждни и че свързаните с тях операции са законосъобразни и редовни;

               Б.

               като има предвид, че на 23 април 2009 г. Парламентът освободи от отговорност изпълнителния директор на Европейската агенция за управление на оперативното сътрудничество по външните граници на държавите-членки на Европейския съюз във връзка с изпълнението на бюджета на Агенцията за финансовата 2007 година (5) и в резолюцията, придружаваща решението за освобождаване от отговорност, Парламентът, наред с другото:

                           —

                           изразява съжаление за това, че в годишния си доклад за 2007 г. Сметната палата е констатирала някои слабости, които вече бяха посочени в годишния ѝ доклад за 2006 г., и по-специално висок процент на преноси и освобождаване на бюджетни кредити (близо 70 % от наличните бюджетни кредити за 2007 г. не са били усвоени),

                           —

                           констатира, че бюджетът на Агенцията за 2007 г. (42 100 000EUR) е нараснал повече от два пъти в сравнение с бюджета за 2006 г. (19 200 000 EUR),

                           —

                           приканва Агенцията да подобри финансовото си управление, по-специално по отношение на увеличаването на бюджета ѝ през финансовите години 2007 и 2008;

               В.

               като има предвид, че 2008 г. беше третата цяла година от функционирането на Агенцията,

               1.

               Отбелязва със задоволство, че Сметната палата успя да получи разумни гаранции за надеждността във всички съществени аспекти на годишните отчети на Агенцията за финансовата година, приключила на 31 декември 2008 г., и че като цяло свързаните с годишните отчети операции са законосъобразни и редовни.

               2.

               Констатира, че бюджетът на Агенцията значително се е увеличил през последните три години; отбелязва, че през финансовата 2008 година бюджетът е нараснал с 29 000 000 EUR, т.е. близо 69 % спрямо предходната финансова година и че през 2007 г. (42 100 000 EUR) бюджетът се е увеличил повече от два пъти в сравнение с 2006 г. (19 200 000 EUR).

      Често срещани проблеми от финансовата 2006 година нататък

               3.

               Изразява безпокойство за това, че Сметната палата е констатирала някои слабости, които вече бяха посочени в годишните ѝ доклади за 2006 и 2007 г.; по-специално изразява съжаление за:

                           —

                           високия процент на преноси и освобождаване на бюджетни кредити (49 % от наличните бюджетни кредити за 2008 г. не са били усвоени през финансовата година, близо 69 % — за 2007 г. и 55 % — за 2006 г.),

                           —

                           факта, че са поемани правни задължения преди поемането на съответните бюджетни задължения,

                           —

                           това, че според Сметната палата процедурите по подбор на персонал не са съобразени с правилата, и по-специално по отношение на принципите на прозрачност и недискриминация при прилагането на посочените процедури.

               4.

               Отбелязва, че се е наложило пренасянето на 30 300 000 EUR бюджетни кредити за финансовата година и освобождаването на 13 000 000 EUR налични бюджетни кредити; подчертава също така, че от пренесените бюджетни кредити за оперативни разходи (дял III) в размер на 26 800 000 EUR, 850 000 EUR се отнасят за приключени операции, които са довели до освобождаването на бюджетни кредити; все пак в тази връзка отбелязва отговора на Агенцията, която декларира, че е направила корекции в окончателните годишни финансови отчети и че ще предприеме допълнителни мерки за засилване на контрола върху поемането на задължения.

               5.

               Въпреки това подчертава, че високият процент преноси и освобождаване на бюджетни кредити показва, че Агенцията не може да управлява едно толкова голямо увеличаване на нейния бюджет; въпреки че Агенцията отбеляза значителен напредък в усвояването на бюджетните кредити за 2009 г., ЕП си поставя въпроса дали не е по-отговорно в бъдеще бюджетните органи да обмислят по-внимателно решението за увеличаване на бюджета на Агенцията, като се вземе предвид времето, необходимо за изпълнение на новите дейности; следователно изисква от Агенцията да му предостави по-подробна информация относно осъществимостта на бъдещите ѝ ангажименти.

               6.

               Също така счита за необходимо Агенцията да въведе:

                           —

                           ефективна система за планиране и контрол на договорените крайни срокове,

                           —

                           процес за оценка на рисковете, свързани с нейните дейности, който впоследствие да позволява внимателното им наблюдение,

                           —

                           система от многогодишни бюджетни кредити за безвъзмездните средства в бъдещите бюджети с цел избягване на необходимостта от освобождаване на средства през следващите финансови години.

               7.

               Изразява безпокойство, че в констатациите си Сметната палата критикува Агенцията за това, че е изплатила над 17 000 000 EUR въз основа на едностранни решения за отпускане на безвъзмездни средства, подписани единствено от Агенцията, докато този вид инструмент не е предвиден в приложимите за агенциите правила; освен това изразява загриженост от становището на Сметната палата, че тези решения често се подписват от Агенцията, след като дейностите вече са започнати или дори са приключени; все пак отбелязва отговора на Агенцията, която уверява, че вече са подписани нови рамкови споразумения с всички гранични власти, които предстои да участват в координираните от Агенцията съвместни операции.

               8.

               Изразява загриженост относно повторната констатация на Сметната палата, че са поети правни задължения преди поемането на съответните бюджетни задължения; освен това констатира, че към края на финансовата 2008 година 49 поети впоследствие задължения (на обща стойност от над 1 000 000 EUR) са вписани в регистъра на изключенията; също така подчертава, че въпреки уверенията на Агенцията, че през май 2009 г. броят на изключенията вече е намалял с 50 % спрямо същия период на предходната година, големият брой изключения все пак е доказателство за повтарящи се проблеми в системата на Агенцията за поемане на задължения; следователно изисква от Агенцията да се ангажира по-ефективно с пълното разрешаване на този въпрос.

               9.

               Приветства Агенцията за това, че е въвела политика за управление на касовите средства.

               10.

               Отбелязва, че през 2008 г. в Агенцията са осчетоводени приходи от лихви в размер на474 116,65 EUR; заключава от годишните отчети и размера на лихвените плащания, че Агенцията разполага трайно с висок размер на паричните средства в наличност; отбелязва, че към 31 декември 2008 г. паричните средства в наличност на Агенцията възлизат на 28 604 623,67 EUR; изисква от Комисията да провери какви възможности съществуват за осигуряване на пълното прилагане на ориентираното спрямо потребностите управление на паричните средства в наличност съобразно член 15, параграф 5 от Регламент (ЕО, Евратом) № 2343/2002, както и какви концептуални промени са необходими с цел трайно поддържане на възможно най-ниско равнище на паричните средства в наличност на Агенцията.

               11.

               Призовава Агенцията да упражнява изцяло своите функции и да продължи да работи за подобряване на финансовото си управление, по-специално във връзка с увеличението на бюджета на Агенцията за 2009 и 2010 г.

      Човешки ресурси

               12.

               Отбелязва със загриженост повторната констатация на Сметната палата, че процедурите по подбор на персонал не са съобразени с правилата и не гарантират прозрачност и недискриминация между кандидатите.

      Изпълнение

               13.

               Отбелязва, че управителният съвет на Агенцията е приел през юни 2009 г. многогодишен план за периода 2010—2013 г., въпреки че това не е предвидено в регламента за създаването ѝ; подчертава значението на този многогодишен план за по-ефективното планиране на дейностите на Агенцията и оценката на рисковете, свързани с тях; все пак изисква от Агенцията да установи незабавно връзка между своята работна програма и финансовите си прогнози.

               14.

               Насърчава директора да предостави на управителния съвет данни за въздействието на операциите.

               15.

               Изисква Агенцията да представи в таблицата, приложена към следващия доклад на Сметната палата, съпоставка между дейностите, извършени през разглежданата година за освобождаване от отговорност, и тези от предходната финансова година с цел да се даде възможност на органа по освобождаване от отговорност да направи по-добра оценка на резултатите от дейността на Агенцията през две последователни години.

               16.

               Отбелязва, че през следващите години освобождаването от отговорност във връзка с изпълнението на бюджета на Агенцията следва допълнително да се основава на резултатите от работата на Агенцията през годината.

      Прозрачност

               17.

               Отбелязва, че Агенцията не публикува информация за управителния си съвет на своята интернет страница; следователно препоръчва, като средство за увеличаване на прозрачността, на интернет страницата на Агенцията да се публикува списък на членовете на управителния ѝ съвет, като се предостави пълна информация за контакти с всички членове на управителния съвет.

      Сътрудничество с държавите-членки

               18.

               Констатира, че усвояването и изпълнението на бюджета зависи отчасти от участието на държавите-членки; следователно насърчава Агенцията да активизира диалога си с държавите-членки с цел засилване на участието им.

               19.

               Призовава Агенцията да подобри финансовото си управление във връзка с възстановяването на разходите, договорени с държавите-членки, като се определят заедно с държавите-членки корените на проблема и съвместно с тях се приложат подходящи решения.

      Вътрешен одит

               20.

               Признава, че от 23-те препоръки, направени след първоначалния одит на службата за вътрешен одит от 2007 г., 4 препоръки са надлежно и ефективно изпълнени, 15 се изпълняват в момента, а изпълнението на 4 от тях още не е започнало; подчертава, че препоръките, които се считат за „много важни“, са свързани с допълване на длъжностните характеристики и залагане на цели за персонала, увеличаване на сигурността, оптимизиране завеждането на кореспонденцията, усъвършенстване на процеса на управление на безвъзмездните средства и осигуряване на съответствие с Финансовия регламент.

               21.

               Приветства Агенцията за това, че към края на 2008 г. е назначила координатор по вътрешния контрол/мениджър по качеството; подчертава, че тази нова длъжност ще помогне на Агенцията да гарантира по-структуриран, дисциплиниран и последователен подход към прилагането на препоръките на службата за вътрешен одит.

               22.

               По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 5 май 2010 г. (6) относно резултатите от дейността, финансовото управление и контрола на агенциите.

      (1)  ОВ C 304, 15.12.2009 г., стр. 38.

      (2)  ОВ L 248, 16.9.2002 г., стр. 1.

      (3)  ОВ L 349, 25.11.2004 г., стр. 1.

      (4)  ОВ L 357, 31.12.2002 г., стр. 72.

      (5)  ОВ L 255, 26.9.2009 г., стр. 126.

      (6)  Приети текстове, P7_TA(2010)0139 (вж. стр. 241 от настоящия брой на Официален вестник).


title: 2007/650/ЕО: Решение на Съвета от 1 октомври 2007 година за назначаване на един член от Австрия в Комитета на регионите

text:
               9.10.2007

               BG

               Официален вестник на Европейския съюз

               L 262/28

      РЕШЕНИЕ НА СЪВЕТА

   от 1 октомври 2007 година
   за назначаване на един член от Австрия в Комитета на регионите
   (2007/650/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Австрия,
   като има предвид, че:

               (1)

               На 24 януари 2006 г. Съветът прие Решение 2006/116/ЕО (1) за назначаване на членове и заместник-членове на Комитета на регионите за периода от 26 януари 2006 г. до 25 януари 2010 г.

               (2)

               Освободи се едно място за член на Комитета на регионите след изтичането на мандата на г-н Sepp RIEDER,

         РЕШИ:
   Член 1
   Назначава се за член на Комитета на регионите за остатъка от мандата, а именно до 25 януари 2010 г., г-жа Renate BRAUNER, Vizebürgermeisterin der Stadt Wien und stellvertretende Landeshauptfrau, на мястото на г-н Sepp RIEDER.
   Член 2
   Настоящото решение влиза в сила от датата на неговото приемане.

      Съставено в Люксембург на 1 октомври 2007 година.

            За Съвета

            Председател

         M. LINO

      (1)  ОВ L 56, 25.2.2006 г., стр. 75.


               15.10.2011

               BG

               Официален вестник на Европейския съюз

               C 304/7

         Решение на върховния представител на Съюза по въпросите на външните работи и политиката на сигурност
   от 15 юни 2011 година
   относно правилата за сигурност на Европейската служба за външна дейност
   2011/C 304/05
   ВЪРХОВНИЯТ ПРЕДСТАВИТЕЛ,
   като взе предвид Решение 2010/427/ЕС на Съвета за определяне на организацията и функционирането на Европейската служба за външна дейност („ЕСВД“), и по-специално член 10 от него,
   като взе предвид становището на комитета, посочен в член 10, параграф 1 от посоченото по-горе решение на Съвета,
   като има предвид, че:

               (1)

               ЕСВД, като функционално независим орган на Европейския съюз, следва да разполага с правила за сигурност, както е предвидено в член 10, параграф 1 от Решение 2010/427/ЕС на Съвета.

               (2)

               Върховният представител взема решения относно правилата за сигурност на ЕСВД, които обхващат всички аспекти на сигурността, за да бъде ЕСВД в състояние да управлява ефективно рисковете по отношение на своя персонал, материални активи и информация и да изпълнява своите задължения за полагане на грижи в тази връзка.

               (3)

               Правилата за сигурност на ЕСВД следва да спомогнат за установяването на по-съгласувана и всеобхватна обща рамка в Европейския съюз за защита на класифицирана информация, като се основават на правилата за сигурност на Съвета и разпоредбите за сигурност на Комисията.

               (4)

               По-специално, на персонала, материалните активи и информацията на ЕСВД следва да се осигури такова равнище на защита, което съответства на най-добрите практики на Съвета, Европейската комисия, държавите-членки и, по целесъобразност, на международни организации.

               (5)

               Прилаганите в ЕСВД основни принципи и минимални стандарти за защита на класифицирана информация следва да бъдат еквивалентни на тези, прилагани в Съвета и в Европейската комисия.

               (6)

               Необходимо е да се установи организацията на сигурността в ЕСВД и разпределението на задачите, свързани със сигурността, в структурите на ЕСВД.

               (7)

               Върховният представител следва да предприеме всички подходящи мерки, необходими за прилагането на тези правила с подкрепата на държавите-членки, Генералния секретариат на Съвета и Европейската комисия.

               (8)

               Върховният представител следва да вземе предвид подходящия експертен опит в държавите-членки, Генералния секретариат на Съвета и Европейската комисия според целесъобразното, в това число посредством подходяща структура за сигурността,

         ПРИЕ НАСТОЯЩОТО РЕШЕНИЕ:
   Член 1
   Цел и приложно поле
   1.   Настоящото решение установява правилата за безопасност и сигурност на Европейската служба за външна дейност (наричани по-нататък „правила за сигурност на ЕСВД“). С него се създава общата регулаторна рамка за ефективно управление на рисковете за персонала, материалните активи и информацията и за изпълнение на задължението за полагане на грижи и за отговорност в тази връзка.
   2.   Правилата за сигурност на ЕСВД се прилагат за целия персонал на ЕСВД (т.е. длъжностни лица и други служители, командировани национални експерти и местен персонал) и за целия персонал в делегациите на Съюза, независимо от неговия административен статут или произход (наричани по-нататък „персонал“).
   3.   Върховният представител предприема всички мерки, необходими за прилагането на тези правила в ЕСВД, и изгражда необходимия капацитет, обхващащ всички аспекти на сигурността, с подкрепата на съответните служби на държавите-членки, Генералния секретариат на Съвета и Комисията.
   4.   От влизането в сила на настоящото решение могат да бъдат използвани преходни договорености, при необходимост, чрез споразумения за ниво на обслужване със съответните служби на Генералния секретариат на Съвета и Комисията.
   5.   Върховният представител прави преглед на правилата за сигурност. Върховният представител осигурява цялостната последователност при прилагането на настоящото решение.
   6.   Когато това е необходимо, Върховният представител, по препоръка на комитета, посочен в член 9, параграф 6, одобрява политики за сигурност, с които се установяват мерки за изпълнението на настоящото решение. На свое равнище този комитет може да договаря насоки за сигурност, които допълват или подкрепят настоящото решение.
   7.   При прилагане на параграф 6 комитетът отчита в пълна степен политиките и насоките за сигурност, които са в сила в Съвета и в Европейската комисия, за да има съгласуваност между съответните мерки за сигурност в ЕСВД, Съвета и Комисията.
   Член 2
   Управление на риска за сигурността
   1.   За да определи своите нужди, свързани с осигуряване на сигурността, ЕСВД прилага всеобхватна методология за оценка на риска за сигурността, като се консултира със службата за сигурност на Генералния секретариат на Съвета и с дирекция „Сигурност“ на Европейската комисия. Прилагането на такава методология в ЕСВД е предмет на консултации с комитета, посочен в член 9, параграф 6.
   2.   Управлението на риска за персонала, материалните активи и информацията представлява процес. Този процес е насочен към определяне на познатите рискове за сигурността, набелязване на мерки за сигурност, с които да се намалят тези рискове до приемливо равнище, и прилагане на мерки в съответствие с концепцията за защита в дълбочина. Ефективността на тези мерки подлежи на постоянна оценка.
   3.   Посочените в настоящото решение роли, отговорности и задачи не засягат отговорността на всеки член на персонала на ЕСВД да проявява благоразумие и трезва преценка по отношение на собствената си безопасност и сигурност, нито пък изискването членовете на персонала да спазват всички приложими правила, разпоредби, процедури и указания за сигурност.
   4.   ЕСВД предприема всички разумни мерки за гарантиране на безопасността и сигурността на персонала, материалните активи и информацията и за предотвратяване на предвидимо в разумни граници тяхно увреждане в съответствие с член 1, параграф 3.
   5.   Мерките за сигурност в ЕСВД за защита на класифицираната информация през целия жизнен цикъл на тази информация съответстват по-конкретно на нейното ниво на класификация, формата и обема на информацията или материалите, местоположението и конструкцията на съоръженията, в които се намира класифицираната информация, както и заплахата, включително оценката на местно ниво, от злонамерени и/или престъпни действия, включително шпионаж, саботаж и тероризъм.
   Член 3
   Защита на информацията
   1.   Върховният представител, след консултации с комитета, посочен в член 10, параграф 1 от Решение 2010/427/ЕС на Съвета за определяне на организацията и функционирането на ЕСВД, взема решение относно правилата за защита на класифицираната информация, които са равностойни на правилата, установени в Решение 2011/292/ЕС на Съвета относно правилата за сигурност за защита на класифицирана информация на ЕС (1) (наричана по-нататък „КИЕС“). До приемането на тези правила ЕСВД прилага mutatis mutandis посочените по-горе правила за сигурност на Съвета. Върховният представител предприема всички необходими мерки за прилагането на тези правила в ЕСВД в съответствие с член 1, параграф 3.
   2.   Когато държавите-членки въвеждат в структурите или мрежите на ЕСВД класифицирана информация, обозначена с национален гриф за сигурност, ЕСВД осигурява защита на тази информация в съответствие с изискванията, приложими към КИЕС на съответното ниво, съгласно посоченото в приложимите правила в съответствие с член 3, параграф 1.
   3.   По отношение на защитата на чувствителна информация, която не е класифицирана, мерките за сигурност в ЕСВД съответстват на степента на чувствителност и/или на отражението от неразрешено разкриване на тази информация върху интересите на ЕС.
   Член 4
   Физическа сигурност
   1.   Въвеждат се подходящи мерки за физическа сигурност, включително разпоредби за контрол на достъпа, за всички помещения, сгради, офиси, зали и други зони в ЕСВД, в това число зоните, в които се помещават комуникационни и информационни системи, с които се обработва класифицирана информация. Тези мерки се вземат предвид при проектирането и планирането на сгради.
   2.   Когато е необходимо се въвеждат мерки за защита на физическата сигурност на персонала и лицата на тяхна издръжка.
   3.   Мерките, посочени в параграфи 1 и 2, съответстват на оценения риск за персонала и посетителите, за материалните активи и информацията.
   4.   Зони в ЕСВД, в които се съхранява информация с ниво на класификация за сигурност CONFIDENTIEL UE/EU CONFIDENTIAL или по-високо, или с равностойно ниво на класификация за сигурност, се определят като зони за сигурност в съответствие с правилата по член 3, параграф 1 и се одобряват от компетентния орган по сигурността в ЕСВД.
   Член 5
   Проучване на надеждността на персонала за получаване на достъп до класифицирана информация
   1.   Достъпът до класифицирана информация и процедурите за проучване на надеждността за получаване на такъв достъп се уреждат от изискванията, определени в правилата съгласно член 3, параграф 1.
   2.   Всички членове на персонала, които в изпълнение на служебните си задължения се нуждаят от достъп до информация с ниво на класификация за сигурност CONFIDENTIEL UE/EU CONFIDENTIAL или по-високо, или с равностойно ниво на класификация за сигурност, преминават проучване за надеждност за съответното ниво, преди да им бъде предоставен достъп до такава класифицирана информация. Достъп до КИЕС обаче не се предоставя на местен нает персонал, освен при условията, определени в правилата съгласно член 3, параграф 1.
   3.   Процедурите на ЕСВД за проучване на надеждността на персонала за получаване на достъп до класифицирана информация се определят в правилата съгласно член 3, параграф 1. Тези процедури предоставят степен на гаранция, която е равностойна на предвидената в процедурите, прилагани в Европейската комисия и Генералния секретариат на Съвета.
   Член 6
   Сигурност на комуникационните и информационните системи
   1.   ЕСВД осигурява защита на информацията, която се обработва от комуникационните и информационните системи (наричани по-нататък „КИС“) срещу заплахи за поверителността, целостта, наличността, автентичността и невъзможността за отказ.
   2.   Всички КИС, които обработват класифицирана информация, преминават през процес на акредитация. ЕСВД прилага система за управление на акредитацията за сигурност, като се консултира с Генералния секретариат на Съвета и Европейската комисия.
   3.   Когато защитата на КИЕС се осигурява с криптографски продукти, тези продукти се одобряват от органа на ЕСВД за криптографско одобрение по предложение на комитета, посочен в член 10, параграф 1 от Решение 2010/427/ЕС на Съвета за определяне на организацията и функционирането на ЕСВД, в съответствие с член 10 от Решение 2011/292/ЕС на Съвета относно правилата за сигурност за защита на класифицирана информация на ЕС.
   4.   Върховният представител, доколкото е необходимо, определя следните функции за гарантиране на информацията в съответствие с член 3, параграф 1:

               а)

               орган за гарантиране на информацията;

               б)

               орган по TEMPEST;

               в)

               орган за криптографско одобрение;

               г)

               орган за разпределение на криптографски материали.

         5.   За всяка система Върховният представител определя следните функции в съответствие с член 3, параграф 1:

               а)

               орган по акредитацията за сигурност;

               б)

               оперативен орган за гарантиране на информацията.

         Член 7
   Обучение и повишаване на осведомеността по въпросите на сигурността
   1.   Върховният представител гарантира, че в ЕСВД се разработват и изпълняват подходящи програми за повишаване на осведомеността и програми за обучение по въпросите на сигурността, както и че членовете на персонала, а когато е целесъобразно — и лицата на тяхна издръжка, получават необходимите инструкции и обучение в съответствие с рисковете в тяхното място на пребиваване.
   2.   Преди да им бъде предоставен достъп до класифицирана информация и периодично след това, членовете на персонала биват информирани за тяхната отговорност да опазват КИЕС в съответствие с правилата съгласно член 3, параграф 1 и декларират, че са запознати с това.
   Член 8
   Нарушения на сигурността и излагане на риск на класифицирана информация
   1.   Всяко нарушение или подозрение за нарушение на сигурността се докладва незабавно на дирекция „Сигурност“ на ЕСВД, която информира съответните органи на Комисията, Генералния секретариат на Съвета или държавите-членки според необходимото.
   2.   Когато е известно или когато има достатъчно основания да се предположи, че е била изложена на риск или изгубена класифицирана информация, дирекция „Сигурност“ на ЕСВД информира дирекция „Сигурност“ на Европейската комисия, Генералния секретариат на Съвета или държавата-членка, според това кое е подходящо, и предприема всички необходими мерки в съответствие с правилата съгласно член 3, параграф 1.
   3.   На всеки член на персонала, отговорен за нарушение на правилата за сигурност, установени в настоящото решение, могат да бъдат наложени дисциплинарни мерки в съответствие с приложимите правила и подзаконови актове. Всяко лице, отговорно за излагането на риск или загубата на класифицирана информация, подлежи на дисциплинарни мерки и/или действия по съдебен път в съответствие с приложимите закони, правила и подзаконови актове.
   Член 9
   Организация на сигурността в ЕСВД
   1.   Върховният представител е органът за осигуряване на сигурността на ЕСВД. В това си качество Върховният представител гарантира по-конкретно, че:

               а)

               мерките за сигурност се координират при необходимост с компетентните органи на държавите-членки, Генералния секретариат на Съвета и с Европейската комисия и, ако е уместно, с трети държави или международни организации по отношение на всички въпроси, свързани със сигурността, които са от значение за дейността на ЕСВД, включително по отношение на естеството на заплахите за сигурността на персонала, материалните активи и информацията и средствата за защита срещу тези заплахи;

               б)

               аспектите, свързани със сигурността, са напълно отчитани от самото начало за всички дейности на ЕСВД;

               в)

               на членовете на персонала на ЕСВД се издават разрешения за достъп до класифицирана информация в съответствие с член 5, параграф 2, преди да им бъде даден достъп до информация с ниво на класификация за сигурност CONFIDENTIEL UE/EU CONFIDENTIAL или по-високо, или с равностойно ниво на класификация за сигурност;

               г)

               в ЕСВД се създава система за регистриране за целите на сигурността, с която се гарантира, че класифицираната информация се обработва в съответствие с правилата съгласно член 3, параграф 1 и че се поддържа регистър за всяка класифицирана информация, която се предоставя от ЕСВД на трети държави и международни организации, както и за всяка класифицирана информация, която се получава от трети държави или международни организации;

               д)

               проверките на сигурността, посочени в член 11, се извършват;

               е)

               за всяко действително или подозирано нарушение на сигурността се провежда разследване, включително при излагане на риск или загуба на класифицирана информация, държана или произхождаща от ЕСВД, и че към съответните органи за сигурност се отправя искане за съдействие при такива разследвания;

               ж)

               за да се даде своевременен и ефективен отговор на инциденти, свързани със сигурността, се създават подходящи планове и механизми за управление на инцидентите и последиците от тях;

               з)

               в случай на неспазване на настоящото решение от страна на член на персонала се приемат подходящи мерки.

         2.   Върховният представител може при необходимост да сключва административни договорености, по-конкретно по отношение на обмена на класифицирана информация с трети държави или международни организации, без да се нарушават разпоредбите на член 218, параграф 3 от Договора за функционирането на Европейския съюз. Сключването на такива договорености е предмет на консултации с комитета, посочен в член 9, параграф 6.
   3.   Изпълнителният генерален секретар гарантира наличието на подходящи материални и организационни мерки за сигурността и безопасността на персонала и посетителите, материалните активи и информацията във всички сгради на ЕСВД. Главният административен директор и дирекция „Сигурност“ на ЕСВД подпомагат изпълнителния генерален секретар в изпълнението на тази задача.
   4.   В структурата на ЕСВД има дирекция „Сигурност“, която отговаря за организирането в ЕСВД на всички въпроси, свързани със сигурността, и която е на разположение на Върховния представител и при необходимост му докладва в съответствие със своя мандат. В съответствие с член 10, параграф 3 от Решение 2010/427/ЕС на Съвета за определяне на организацията и функционирането на ЕСВД дирекция „Сигурност“ се подпомага от компетентните служби на държавите-членки.
   5.   Ръководителят на всяка делегация на Съюза отговаря за изпълнението на всички мерки, свързани със сигурността на делегацията, и ръководи сигурността и безопасността на персонала, посетителите, материалните активи и информацията на делегацията. В изпълнението на тези задачи той се подпомага от дирекция „Сигурност“ на ЕСВД, от персонала на делегацията със специални задачи и функции и от специален персонал за сигурност, разположен при необходимост.
   6.   Създава се Комитет по сигурността. Върховният представител се допитва до Комитета по сигурността, който разглежда и извършва оценка на всички въпроси на сигурността в обхвата на настоящото решение и отправя съответните препоръки. Комитетът по сигурността се състои от подходящи експерти в областта на сигурността, които представляват всяка държава-членка, Генералния секретариат на Съвета и дирекция „Сигурност“ на Европейската комисия. Комитетът се председателства от Върховния представител или упълномощен заместник и заседава по указание на Върховния представител или по искане на някой от своите членове. Комитетът по сигурността организира дейността си по такъв начин, че да може да отправя препоръки във всички конкретни области на сигурността в обхвата на настоящото решение.
   7.   Ръководителят на дирекция „Сигурност“ на ЕСВД се среща редовно и при необходимост с директора по сигурността на Генералния секретариат на Съвета и директора на дирекция „Сигурност“ на Европейската комисия, за да обсъждат области от общ интерес.
   Член 10
   Сигурност на мисиите по линия на ОПСО и специалните представители на ЕС
   Отговорността на всеки ръководител на мисия или специален представител на ЕС по отношение на сигурността на мисията или екипа е посочена в решението на Съвета за създаване на мисията или за назначаване на специалния представител на ЕС. Всеки ръководител на мисия или специален представител на ЕС може да бъде подпомаган от дирекция „Сигурност“ на ЕСВД при гарантиране на надлежното прилагане на политиката, одобрена от Съвета относно сигурността на персонала, разположен извън ЕС с възложени оперативни функции съгласно дял V, глава 2 от Договора за Европейския съюз. За тази цел се създават подходящи механизми за връзка.
   Член 11
   Проверки за сигурност
   1.   Върховният представител гарантира, че се осъществяват проверки за сигурност, за да се провери съблюдаването на правилата и разпоредбите за сигурност, насочени към защита на персонала, материалните активи и информацията в ЕСВД и в мисиите по дял V, глава 2 от ДЕС.
   2.   ЕСВД може да вземе предвид, според необходимото, подходящия експертен опит в държавите-членки, Генералния секретариат на Съвета и Европейската комисия.
   3.   Върховният представител приема годишна програма за проверки за сигурност.
   Член 12
   Планиране на непрекъснатост на дейността
   Дирекция „Сигурност“ на ЕСВД подпомага изпълнителния генерален секретар в управлението на аспектите, свързани със сигурността, на процесите за работа на ЕСВД като част от общото планиране на ЕСВД за непрекъснатост на дейността.
   Член 13
   Влизане в сила
   Настоящото решение влиза в сила от датата на неговото подписване.

      Съставено в Брюксел на 15 юни 2011 година.

            Върховен представител

         C. ASHTON

      (1)  Решение 2011/292/ЕС на Съвета от 31 март 2011 година относно правилата за сигурност за защита на класифицирана информация на ЕС (ОВ L 141, 27.5.2011 г., стр. 17).


title: Решение на Комисията от 16 декември 2004 година за изменение на Решение 1999/478/ЕО на Комисията относно възобновяване на Консултативния комитет по рибарство и аквакултури

text:
Важна правна забележка

|

32004D0864

Официален вестник n° L 370 , 17/12/2004 стр. 0091 - 0091

		20041216Решение на Комисиятаот 16 декември 2004 годиназа изменение на Решение 1999/478/ЕО на Комисията относно възобновяване на Консултативния комитет по рибарство и аквакултури(2004/864/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност,като има предвид, че:(1) За Комисията е важно да получи мнението на заинтересуваните страни по въпросите, повдигнати от създаването на обща политика в областта (ОПР), с Решение 71/128/ЕИО [1] на Комисията бе създаден консултативен комитет (КК) в сектор рибарство, това решение бе заменено с Решение 1999/478/ЕО от 14 юли 1999 г. относно възобновяване на Консултативния комитет по рибарство и аквакултури (ККРА) [2]. Членството в ККРА е определено в член 3 от Решение 1999/478/ЕО.(2) С Решение 1999/478/ЕО се създават четири работни групи за изготвяне на становищата на комитета; работна група 2 отговаря за аквакултурите.(3) Предвид бързия растеж на европейските аквакултури през последните години, уместно е интересите в този сектор да се представят по-добре в рамките на ККРА. Следователно членството в този комитет следва да се разшири, за да включи заместник-председателя на работна група 2. Решение 1999/478/ЕО следва да бъде съответно изменено,РЕШИ:Член 1Член 3 от Решение 1999/478/ЕО се изменя, както следва:а) първото изречение се заменя със следния текст:"Комитетът се състои от 21 членове, наричани по-долу "членовете".";б) параграф 2 се заменя със следния текст:"2. В комитета членуват също: председателят и заместник-председателят на Комитета по диалог в сектор "Рибарство" и председателите и заместник-председателите на работни групи 1, 2, 3 и 4, както е посочено в член 7."Член 2Решението влиза в сила на третия ден след публикуването му в Официален вестник на Европейския съюз.Съставено в Брюксел на 16 декември 2004 година.За КомисиятаJoe BorgЧлен на Комисията[1] ОВ L 68, 22.3.1971 г., стр. 18.[2] ОВ L 187, 20.7.1999 г., стр. 70.--------------------------------------------------


title: Решение (ОВППС) 2016/2001 на Съвета от 15 ноември 2016 година относно принос на Съюза за създаването и сигурното управление на банка за нискообогатен уран под контрола на Международната агенция за атомна енергия (МААЕ) в рамките на Стратегията на ЕС срещу разпространението на оръжия за масово унищожение

text:
               16.11.2016

               BG

               Официален вестник на Европейския съюз

               L 308/22

         РЕШЕНИЕ (ОВППС) 2016/2001 НА СЪВЕТА
   от 15 ноември 2016 година
   относно принос на Съюза за създаването и сигурното управление на банка за нискообогатен уран под контрола на Международната агенция за атомна енергия (МААЕ) в рамките на Стратегията на ЕС срещу разпространението на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 12 декември 2003 г. Европейският съвет прие Стратегия на ЕС срещу разпространението на оръжия за масово унищожение („стратегията“), глава III от която съдържа списък с мерките за борба с разпространението на такива оръжия, които трябва да се предприемат както в Съюза, така и в трети държави.

               (2)

               Съюзът активно изпълнява стратегията и привежда в изпълнение мерките, изброени в глава III от нея, по-специално като отпуска финансови средства в подкрепа на конкретни проекти, осъществявани от многостранни институции като Международната агенция за атомна енергия (МААЕ).

               (3)

               Член 4 от Договора за неразпространение на ядреното оръжие (ДНЯО) потвърждава неотменимото право на всички страни по Договора да развиват изследването, производството и използването на ядрената енергия за мирни цели без дискриминация и в съответствие с членове 1 и 2 от ДНЯО. Освен това в него се предвижда, че всички страни по Договора се задължават да „сътрудничат, поотделно или съвместно с други държави или международни организации, за по-нататъшното развитие на прилагането на ядрената енергия за мирни цели, особено на териториите на държавите — страни по Договора, непритежаващи ядрено оръжие, като специално се вземат предвид нуждите на развиващите се страни“.

               (4)

               Многостранните подходи към ядрения горивен цикъл имат потенциала да предоставят на държавите, които са решили да използват ядрената енергия за мирни цели, алтернатива на развитието на национални ядрени горивни цикли, като в същото време се избягват рисковете от разпространение.

               (5)

               Съгласно член III от своя устав МААЕ е упълномощена да извършва всякакви операции, включително да придобива ядрено гориво, услуги и оборудване и да създава свои собствени съоръжения и инсталации, за да се улесни практическото прилагане на ядрената енергия за мирни цели.

               (6)

               През септември 2006 г. независимата неправителствена организация Nuclear Threat Initiative (NTI), базирана в САЩ, предостави безвъзмездно средства в размер на 50 000 000 USD на МААЕ, за да подпомогне създаването на запас от нискообогатен уран, който да бъде притежаван и управляван от МААЕ, при условие че Агенцията е в състояние да събере допълнителна сума в размер на 100 000 000 USD, включително безвъзмездни средства от други държави — членки на МААЕ, и донори, и да създаде резерв за ядрено гориво.

               (7)

               На 8 декември 2008 г. Съветът прие заключения в подкрепа на създаването и сигурното управление на банка за ядрено гориво, която да бъде под контрола на МААЕ. В тях се посочва също така, че Съюзът възнамерява да вземе участие в този проект с принос в рамките на 25 000 000 EUR, след като редът и условията за функциониране на банката бъдат определени и одобрени от Управителния съвет на МААЕ. Европейската комисия вече предостави 20 000 000 EUR за придобиването на нискообогатен уран.

               (8)

               На 3 декември 2010 г. Управителният съвет на МААЕ прие Резолюция GOV/2010/70, с която се одобрява създаването на банка на МААЕ за нискообогатен уран и се потвърждава, че операциите на банката ще се финансират изключително чрез извънбюджетни вноски.

               (9)

               Точка 15 от GOV/2010/67, озаглавена „Гарантиране на доставките: Създаване на банка на МААЕ за нискообогатен уран за доставката на нискообогатен уран на държавите членки“ предвижда, че „Агенцията е собственик на нискообогатения уран в банката на МААЕ за нискообогатен уран и нискообогатеният уран е под неин контрол и в нейно официално владение. Агенцията отговаря за съхраняването и защитата на материалите, които са в нейно владение, като гарантира, чрез споразумение за държава домакин, че нискообогатеният уран е защитен срещу природни и други бедствия, неразрешено изваждане или отклоняване, повреждане или унищожаване, включително саботаж, и принудително изземване. Освен това Агенцията гарантира, чрез споразумение за държава домакин, че в банката на МААЕ за нискообогатен уран държавата или държавите домакин прилагат предпазните мерки на МААЕ относно обогатения уран, както и стандартите и мерките за безопасност и мерките за физическа защита“. В допълнение точка 16 от GOV/2010/67 предвижда, че „Агенцията, с одобрението на Управителния съвет, сключва с всяка държава домакин споразумение за държава домакин, подобно на настоящото споразумение за седалището на МААЕ, в което се предвиждат мерки за безопасност и сигурност и подходящо застрахователно покритие за отговорност на съоръжението за съхранение, и предоставя на Агенцията привилегиите и имунитетите, които са необходими за независимото функциониране на банката на МААЕ за нискообогатен уран, включително правото на превоз на нискообогатен уран до и от банката на МААЕ за нискообогатен уран, съгласно установеното от Агенцията в съответствие с устава и споразумението за държава домакин. Освен това, ако е необходимо, с държавите, съседни на държавата домакин, се сключват договорености за гарантиране на транзитното преминаване“.

               (10)

               Банката на МААЕ за нискообогатен уран ще се състои от запас до 60 цилиндъра тип 30В, съдържащи стандартен търговски нискообогатен уранов хексафлуорид. Банката на МААЕ за нискообогатен уран ще се намира в съоръжение на МААЕ за съхранение на нискообогатен уран, ще се експлоатира от Улбинския металургичен завод и ще се регулира от Комитета за атомен и енергиен надзор и контрол на Република Казахстан.

               (11)

               Беше сключена основната правна рамка между МААЕ и държавата домакин Казахстан. Беше подписано споразумението за транзитно преминаване с Руската федерация, което беше одобрено от Управителния съвет на МААЕ (GOV/2015/36). Приключи изготвянето на проекта за ново съоръжение на МААЕ за съхранение на нискообогатен уран и МААЕ заключи, че то отговаря на приложимите изисквания на стандартите за безопасност и насоките за сигурност на МААЕ. Беше направена подробна прогноза за разходите за новото съоръжение на МААЕ за съхранение на нискообогатен уран и тя беше потвърдена от независима оценка. Беше финализирано споразумението за партньорство между МААЕ и оператора на съоръжението, с което се определят редът и условията за сътрудничество при изграждането на съоръжението на МААЕ за съхранение на нискообогатен уран. В момента МААЕ планира дейности във връзка с подготовката за придобиване нанискообогатен уран.

               (12)

               Според проектния и финансов план, както е описан в актуализирания доклад на генералния директор на МААЕ (GOV/INF/2016/8) „Гарантиране на доставките: Създаване на банка на МААЕ за нискообогатен уран за доставката на нискообогатен уран на държавите членки“, общата сума на проекта за нискообогатен уран се очаква да бъде 118 863 000 EUR,

         ПРИЕ НАСТОЯЩОТО РЕШЕНИЕ:
   Член 1
   1.   За целите на незабавното и практическо прилагане на някои елементи от Стратегията на ЕС срещу разпространението на оръжия за масово унищожение, Съюзът допринася за създаването и сигурното управление на банка за нискообогатен уран под контрола на Международната агенция за атомна енергия (МААЕ или Агенцията), с цел да се намалят растящите рискове от разпространение, породени от разпространението на чувствителни технологии, свързани с ядрения горивен цикъл. Съюзът осъществява дейности в подкрепа на банката на МААЕ за нискообогатен уран под формата на резерв от нискообогатен уран със следните цели:

               а)

               да се даде възможност на държавите да упражняват правата си съгласно член 4 от Договора за неразпространение на ядреното оръжие, като същевременно се избягват рисковете от разпространение, и

               б)

               да служи като механизъм от последна инстанция в подкрепа на търговския пазар, без да има изкривяване на пазара, в случай че доставките на нискообогатен уран за дадена държава членка бъдат прекъснати и не могат да бъдат възстановени чрез търговски средства и че тази държава отговаря на критериите за допустимост.

         2.   За постигане на целите по параграф 1 Съюзът допринася за създаването и сигурното управление на банката за нискообогатен уран под контрола на МААЕ, включително чрез финансиране на дейности, свързани със сигурността, в т.ч. физическата защита, превоза, обезопасителните мерки, и принос за сигурното управление на резерва от нискообогатен уран. Проектът се изпълнява в полза на всички държави, които са решили да използват ядрената енергия за мирни цели.
   В приложението се съдържа подробно описание на проекта.
   Член 2
   1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
   2.   Техническото изпълнение на проекта по член 1, параграф 2 се осъществява от МААЕ. МААЕ изпълнява тази функция под контрола на ВП. За тази цел ВП сключва необходимите договорености с МААЕ.
   Член 3
   1.   Референтната финансова сума за изпълнението на дейностите, посочени в член 1, параграф 2, е 4 362 200 EUR.
   2.   Разходите, финансирани от предвидената в параграф 1 сума, се управляват в съответствие с процедурите и правилата, приложими за бюджета на Съюза.
   3.   Комисията упражнява надзор върху адекватното управление на разходите, посочени в параграф 1. За тази цел тя сключва споразумение за финансиране с МААЕ. В споразумението се предвижда, че МААЕ осигурява видимост на приноса на Съюза, съответстваща на неговия размер.
   4.   Комисията прави необходимото да сключи посоченото в параграф 3 споразумение за финансиране възможно най-скоро след влизането в сила на настоящото решение. Тя информира Съвета за трудностите в хода на процеса и за датата на сключване на споразумението за финансиране.
   Член 4
   1.   ВП представя на Съвета доклад за изпълнението на настоящото решение въз основа на редовните доклади, изготвяни от МААЕ. Тези доклади на МААЕ представляват основа за оценката от страна на Съвета.
   2.   Комисията предоставя информация по финансовите аспекти на изпълнението на проекта, посочен в член 1, параграф 2.
   Член 5
   Настоящото решение влиза в сила в деня на приемането му.
   Неговият срок на действие изтича 60 месеца след датата на сключване на споразумението за финансиране, посочено в член 3, параграф 3. Срокът на действие обаче изтича 6 месеца след влизането на решението в сила, ако към този момент не е сключено споразумение за финансиране.
   Член 6
   Настоящото решение се публикува в Официален вестник на Европейския съюз.

      Съставено в Брюксел на 15 ноември 2016 година.

            За Съвета

            Председател

         I. KORČOK

      ПРИЛОЖЕНИЕ

         Принос на Съюза за създаването и сигурното управление на банка за нискообогатен уран под контрола на Международната агенция за атомна енергия (МААЕ) в рамките на Стратегията на ЕС срещу разпространението на оръжия за масово унищожение

      I.   ВЪВЕДЕНИЕ
      Контекст
      През декември 2010 г. генералният директор на МААЕ получи мандат от Съвета на управляващите да започне подготовка за създаването на банка за нискообогатен уран, като генералният директор представи подробен план за създаването и сигурното управление на банката.
      На 20 декември 2011 г. МААЕ потвърди пред постоянната мисия на Казахстан към МААЕ, че въз основа на информацията, предоставена на Агенцията от Казахстан в нейното „Писмо за заявяване на интерес“ и в съответствие с изискванията, посочени в документ GOV/INF/2011/7, Улбинският металургичен завод (УМЗ) е подходящ като място за установяване на банката на МААЕ за нискообогатен уран.
      Между 2011 г. и 2016 г. бяха проведени няколко мисии на МААЕ в Казахстан с цел оценка на съоръженията на УМЗ и на националната нормативна рамка, за да е сигурно, че банката за нискообогатен уран ще може да отговаря на приложимите разпоредби на стандартите за безопасност и насоките за сигурност на МААЕ. Оценките бяха извършени в областите безопасност на съоръженията, сеизмична безопасност, готовност и реакция при извънредни ситуации, безопасност и сигурност на транспорта и физическа защита.
      На 27 август 2015 г. бе подписано споразумение за държава домакин между МААЕ и Казахстан. Съгласно това споразумение Казахстан става държава домакин за банката за нискообогатен уран на МААЕ и то осигурява правната рамка, с която Казахстан се задължава да гарантира управлението и регулирането на банката в съответствие със законите и подзаконовите нормативни актове на Казахстан, както и в съответствие с приложимите разпоредби на стандартите за безопасност и насоките за сигурност на МААЕ.
      На 27 август 2015 г. бе подписано споразумение за оператор на съоръжението между МААЕ и УМЗ. Съгласно това споразумение УМЗ става съоръжението, където ще бъде разположена банката на МААЕ за нискообогатен уран, и то осигурява правната рамка, съгласно която заводът експлоатира и управлява банката в съответствие с лиценза си, с националната нормативна уредба и с приложимите разпоредби на стандартите за безопасност и насоките за сигурност на МААЕ.
      Освен това МААЕ и Министерството на енергетиката на Казахстан подписаха техническо споразумение относно конкретния ред и условия за създаването на банката на МААЕ за нискообогатен уран в Казахстан („техническо споразумение“). Техническото споразумение гарантира, че всяка страна по него осигурява необходимите ресурси за изпълнението на съответните си дейности за своевременното създаване на банката, включително дейностите по спазване на приложимите разпоредби на стандартите за безопасност и насоките за сигурност на МААЕ. В изпълнение на техническото споразумение страните по него създадоха съвместен координационен комитет (СКК), който да съдейства за изпълнението на техническото споразумение, и одобриха план за конкретни дейности (ПКД), за да гарантират създаването и експлоатацията на банката в съответствие с приложимите разпоредби на стандартите за безопасност и насоките за сигурност на МААЕ. Съгласно техническото споразумение дейностите трябва да бъдат изпълнени в срок от две години след подписването на правните договорености, или до септември 2017 г.
      През ноември 2015 г. УМЗ започна проектирането на ново съоръжение на МААЕ за съхранение на нискообогатен уран, където да се помещава банката. От 29 февруари до 4 март 2016 г. бе осъществена мисия на МААЕ за проверка на постигнатия напредък в проектирането. По време на мисията на МААЕ бе проверено дали в процеса на проектирането са взети надлежно под внимание приложимите разпоредби на стандартите за безопасност и насоките за сигурност на МААЕ. Направена бе оценка на проекта в пет технически области: конструкция на сградата, анализ на безопасността, радиационна защита, готовност и реакция при извънредни ситуации и ядрена сигурност. Прегледът на предлагания проект и на съответната съпътстваща документация доведе до общото заключение, че проектът осигурява подходящи мерки, които да гарантират ядрената безопасност и спазването на насоките за сигурност.
      След завършването на проекта и прегледа му от МААЕ, през май 2016 г. МААЕ и УМЗ подписаха партньорско споразумение. В него са заложени техническите и финансовите условия за създаването на съоръжението на МААЕ за съхранение на нискообогатен уран. Споразумението представлява основен етап от създаването на банката.
      През май 2016 г. в доклад GOV/INF/2016/8 на Управителния съвет бе изтъкнат постигнатият значителен напредък. В него се съдържа и първият основен всеобхватен проектен и финансов план.
      С документ GOV/2010/67 на Управителния съвет генералният директор на МААЕ бе упълномощен да създаде банката на МААЕ за нискообогатен уран, както и бе поставено изискване разходите (включително за човешки ресурси), свързани със създаването и експлоатацията на банката, да бъдат покрити изключително от извънбюджетни доброволни вноски, които да нямат отражение върху редовния бюджет на МААЕ. За тази цел проектът за банка на МААЕ за нискообогатен уран възстановява разходите на различните подразделения на МААЕ за оказаната техническа подкрепа на експертите и специалистите по проекта посредством споразумения на нивото на обслужване. Тези споразумения, в които е определено какви услуги ще предоставят подразделенията на МААЕ на проекта във връзка с изпълнението на проектния план (включително на ПКД), както и разходите за нивото на подкрепа, осигурявано от всяко подразделение, бяха окончателно договорени през март 2016 г.
      Считано от 1 април 2016 г. редица държави членки, Европейската комисия, Инициативата срещу ядрената заплаха (NTI) и Световният институт за превоз на ядрени материали и радиоактивни вещества (World Nuclear Transport Institute) поеха ангажимент да предоставят общо финансиране в размер на приблизително 124 900 000 USD и 25 000 000 EUR, като получените от Агенцията до момента средства възлизат на 124 900 000 USD и 20 000 000 EUR. Средства са превели Инициативата срещу ядрената заплаха (50 000 000 USD), САЩ (50 000 000 USD), Обединените арабски емирства (10 000 000 USD), Норвегия (5 000 000 USD), Кувейт (10 000 000 USD), Световният институт за превоз на ядрени материали и радиоактивни вещества (10 000 EUR) и Казахстан (400 000 USD). Безвъзмездно отпуснатите от Комисията 20 000 000 EUR са предназначени за закупуването на нискообогатен уран за банката на МААЕ за нискообогатен уран, а до 5 000 000 EUR са обещани за модернизиране на условията за сигурност. Темата на настоящото приложение е финансирането на мерките за модернизиране на мерките, свързани със сигурността (до 5 000 000 EUR).
      Следващите основни етапи за банката на МААЕ за нискообогатен уран са:

                  а)

                  завършване на изграждането на съоръжението на МААЕ за съхранение на нискообогатен уран, включително приключване на строителните работи; потвърждение, че сградата и оборудването отговарят на проектното предназначение и на приложимите разпоредби за безопасност и сигурност;

                  б)

                  договаряне на програма за управление на цилиндрите с УМЗ за гарантиране на дългосрочната безопасност и сигурност на цилиндрите, както и на готовността за транспорт;

                  в)

                  пускане на съоръжението в експлоатация;

                  г)

                  закупуване на нискообогатен уран от МААЕ и превоз до съоръжението за съхранение;

                  д)

                  начало на експлоатацията.

            Цели на проекта
      Да се окаже принос за създаването и сигурното управление на банка на МААЕ за нискообогатен уран, по-специално като се гарантират високи нива на сигурност и безопасност по време на транспорта и съхранението, в съответствие със стандартите за безопасност и с насоките за сигурност на МААЕ.
      Ползи
      Ще бъдат постигнати следните ползи:

                  а)

                  повишаване на надеждността на доставките на ядрено гориво при сигурни и безопасни условия; и

                  б)

                  подпомагане на МААЕ да гарантира сигурния и безопасен транспорт на нискообогатен уран от закупуването до доставката, както и по време на съхранението в обекта на банката за нискообогатен уран.

            II.   ОПИСАНИЕ НА ДЕЙНОСТИТЕ
      Банката за нискообогатен уран
      Банката на МААЕ за нискообогатен уран ще се състои от физически запас от приблизително 90 тона нискообогатен уран, което е количеството, необходимо за първоначалното зареждане на един съвременен леководен ядрен реактор (равностойно на приблизително 3 презареждания на активната зона на реактора) за производство на електроенергия, и съответното оборудване и услуги. Запасът ще бъде собственост на МААЕ. Банката на МААЕ за нискообогатен уран ще функционира в съответствие с определени недискриминационни критерии за предоставянето на нискообогатения уран на държави получатели. Тези критерии са напълно съвместими с устава на МААЕ и са одобрени от Управителния съвет. Ядреното съоръжение, което използва нискообогатения уран, трябва да има сключено споразумение за гаранции с МААЕ и да го спазва изцяло.
      Подкрепа от Съюза
      Съюзът ще подкрепи банката на МААЕ за нискообогатен уран по допълващ се начин посредством различни инструменти. През 2011 г. вече бе предоставен финансов принос в размер на 20 000 000 EUR за закупуването на нискообогатен уран по линия на Инструмента за стабилност.
      Настоящото решение ще допринесе за безопасната и сигурна експлоатация и управление на банката на МААЕ за нискообогатен уран. Съответните дейности, предвидени от МААЕ, за които настоящото решение ще допринесе финансово, могат да включват:
      1.   Оказване на подкрепа за създаването на безопасно и сигурно хранилище за 90-те тона нискообогатен уран
      Тази точка обхваща разходите по изпълнението на дейностите в плана на проекта, включително Плана за конкретни дейности (ПКД) за 2017 г. и последващите дейности през 2018 г. ПКД, договорен между МААЕ, УМЗ и Комитета за атомен и енергиен надзор и контрол на Казахстан, представлява списък на дейностите, счетени за необходими за модернизирането на съоръжения, оборудване, процедури и практики, за да се гарантира, че банката на МААЕ за нискообогатен уран ще бъде създадена, съхранявана, експлоатирана и защитена съгласно съответните разпоредби на стандартите за безопасност и насоките за сигурност на МААЕ. Тези дейности бяха разработени на основата на редица оценки, проведени от 2012 до 2016 г. По-специално, през януари 2016 г. мисия на Агенцията набеляза и определено допълнително външно оборудване, което ще бъде необходимо, за да може съоръжението за съхранение да се експлоатира в съответствие със стандартите на МААЕ за подготвеност и реагиране при аварии.
      Дейностите включват разработване на процедури за безопасни и сигурни операции, осигуряване на подготвеност и реагиране при аварии и на оборудване за радиационна защита, както и осигуряване на съответното обучение; провеждане на семинари по въпроси на сигурността, имащи отношение към банката на МААЕ за нискообогатен уран (например култура на ядрена сигурност); наблюдение на учения за реагиране при аварии на съоръжението; и последващи действия за оценка за потвърждаване на съответствието на извършената модернизация със съответните стандарти за безопасност и насоки за сигурност на МААЕ преди пускането в експлоатация.
      Нискообогатеният уран ще бъде поставен в съоръжението за съхранение на МААЕ за нискообогатен уран едва когато МААЕ сметне, че банката за нискообогатен уран е създадена в съответствие с и отговаря на приложимите разпоредби на стандартите за безопасност и насоките за сигурност на МААЕ. Поради това МААЕ ще извърши мисия за потвърждаване, планирана за лятото на 2017 г., за да потвърди, че завършената сграда и вътрешното ѝ оборудване отговарят на проектното предназначение и че цялата инфраструктура, необходима за покриване на изискванията на приложимите разпоредби за безопасност и сигурност, е налице.
      За период от две години бюджетът ще включва разходите за планиране, изпълнение, подпомагане и докладване за дейностите по плана на проекта и ПКД, включително разходите за човешки ресурси на МААЕ, за да се гарантира, че — в съответствие с мандата на проекта за банка на МААЕ за нискообогатен уран — не се използват средства от редовния бюджет.
      2.   Осигуряване на сигурен транспорт на 90 тона нискообогатен уран
      Очаква се нискообогатеният уран (90 тона) да бъде транспортиран от съоръжението на продавача или продавачите до Улбинския металургичн завод в Оскемен, Казахстан, където ще се намира банката на МААЕ за нискообогатен уран. Превозът на нискообогатен уран през различни юрисдикции трябва да удовлетворява всички изисквания по отношение на документацията, застраховката, одобрението за транзитно преминаване и маркировката, включително изискванията на държавите, свързани с физическата защита, които се съдържат в съответните конвенции и препоръки, разработени под егидата на МААЕ, и изискванията за сигурност на Международната морска организация (IMO). Разходите, свързани с транспорта на нискообогатен уран, ще зависят от географското местоположение на продавача(ите) на нискообогатен уран и транспортното разстояние по море и суша между доставчика(ците) и УМЗ в Казахстан, и броя на междинните пристанища и гранични транзити, необходими за извършване на доставката. Тази точка включва разработването на технически спецификации със служители на МААЕ и принос на външни експерти; планирането и надзора на транспорта; застраховката; чартирането на плавателен съд за превоз за повишена сигурност; консултация относно оценката на риска и планирането на маршрута за превоз; както и охраната по време на транспорта по море, междинните пристанища и транзитни центрове.
      3.   Осигуряване на дългосрочното съхранение на 90-те тона нискообогатен уран
      Нискообогатеният уран ще се намира в специално съоръжение за съхранение на територията на УМЗ, който е разположен в Оскемен, Казахстан. Нискообогатеният уран на МААЕ ще се съхранява в цилиндри 30В. Операторът на съоръжението, от името на МААЕ, ще отговаря за съхранението и защитата на нискообогатения уран при спазване на стандартите за безопасност и насоките за сигурност на МААЕ. Това включва закупуването на цилиндри 30В, които ще осигуряват физически безопасно и сигурно съхранение на нискообогатения уран. Проучванията за безопасност сочат, че тези контейнери осигуряват надеждно, безопасно съхранение до 50 години. Освен осигуряването на безопасност дебелината на стените на цилиндрите и цялостната конструкция на цилиндрите допринасят за физическа защита срещу саботажи и кражба.
      Основна дейност при осигуряването на дългосрочното съхранение на нискообогатения уран е изпълнението на програма за управление на цилиндрите, включително рутинни инспекции и повторно сертифициране на цилиндрите 30В на съхранение, за спазване на стандарт ISO 7195, както и за осигуряване на готовност за транспортиране до държавите членки. Това изисква предоставянето на услуги за повторно сертифициране на цилиндрите от упълномощени инспектори, както и на услуги от персонала на УМЗ, подпомагащи изпълнението на изпитването.
      Освен това по време на продължителното съхранение на нискообогатения уран на МААЕ, МААЕ ще извършва редовни и специални дейности по наблюдение, включително получаване, преглед и проверка на годишните доклади на УМЗ. Това ще включва годишни срещи с УМЗ за преглед на дейностите по безопасност и сигурност, свързани с банката на МААЕ за нискообогатен уран, както и други видове мисии в УМЗ, за да се гарантира, че съответните разпоредби на стандартите за безопасност и насоките за сигурност на МААЕ продължават да се прилагат по отношение на банката на МААЕ за нискообогатен уран.
      Тази точка ще обхваща период от 5 години.
      III.   ПРОДЪЛЖИТЕЛНОСТ
      Предвидената продължителност на изпълнение на проекта е 60 месеца, считано от подписването на споразумението за финансиране, посочено в член 3.
      IV.   БЕНЕФИЦИЕРИ
      Бенефициери на проекта в настоящото решение са всички отговарящи на условията държави получателки на услугите на банката на МААЕ за нискообогатен уран, които отговарят на условията за достъп до банката, установени от Управителния съвет на МААЕ.
      V.   ИЗПЪЛНИТЕЛЕН ОРГАН
      На МААЕ ще бъде възложено техническото изпълнение на проекта, както е описано по-горе, под контрола на ВП. Проектът ще се изпълнява пряко от служители на МААЕ, експерти от други национални органи в ядрената област и изпълнители. Що се отнася до изпълнителите, доставката на всякакви стоки, строителни работи или услуги от МААЕ в контекста на настоящото решение ще се извършва съгласно посоченото в споразумението за финансиране, което ще бъде сключено между Комисията и МААЕ.
      VI.   ДОКЛАДВАНЕ
      Изпълнителният орган ще изготвя:

                  а)

                  редовни доклади относно изпълнението на проекта;

                  б)

                  окончателен доклад не по-късно от два месеца след приключване на изпълнението на проекта.

            Докладите ще се изпращат на ВП.


title: 2010/796/ОВППС: Решение EUPOL COPPS/1/2010 на Комитета по политика и сигурност от 21 декември 2010 година за удължаване на мандата на ръководителя на полицейската мисия на Европейския съюз за палестинските територии (EUPOL COPPS)

text:
               22.12.2010

               BG

               Официален вестник на Европейския съюз

               L 338/49

         РЕШЕНИЕ EUPOL COPPS/1/2010 НА КОМИТЕТА ПО ПОЛИТИКА И СИГУРНОСТ
   от 21 декември 2010 година
   за удължаване на мандата на ръководителя на полицейската мисия на Европейския съюз за палестинските територии (EUPOL COPPS)
   (2010/796/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение 2010/784/ОВППС на Съвета от 17 декември 2010 година относно полицейската мисия на Европейския съюз за палестинските територии (EUPOL COPPS) (1), и по-специално член 10, параграф 1 от него,
   като има предвид, че:

               (1)

               Съгласно член 10, параграф 1 от Решение 2010/784/ОВППС на Съвета Комитетът по политика и сигурност е оправомощен, в съответствие с член 38 от Договора, да взема необходимите решения с цел упражняване на политически контрол и стратегическо ръководство на EUPOL COPPS, включително решението за назначаване на ръководител на мисията.

               (2)

               Върховният представител на Съюза по въпросите на външните работи и политиката на сигурност предложи да се удължи мандатът на г-н Henrik MALMQUIST като ръководител на EUPOL COPPS,

         ПРИЕ НАСТОЯЩОТО РЕШЕНИЕ:
   Член 1
   Мандатът на г-н Henrik MALMQUIST като ръководител на полицейската мисия на Европейския съюз за палестинските територии (EUPOL COPPS) се удължава от 1 януари 2011 г. до 31 декември 2011 г.
   Член 2
   Настоящото решение влиза в сила в деня на неговото приемане.
   Прилага се до 31 декември 2011 г.

      Съставено в Брюксел на 21 декември 2010 година.

            За Комитета по политика и сигурност

            Председател

         W. STEVENS

      (1)  ОВ L 335, 18.12.2010 г., стр. 60.


title: Решение на Комисията от 4 август 2004 година за приемане на гаранции, предложени във връзка с антидъмпингови процедури относно внос на полиетилен-терефталат с произход, inter alia, от Австралия

text:
Важна правна забележка

|

32004D0600

Официален вестник n° L 271 , 19/08/2004 стр. 0038 - 0039

		20040804Решение на Комисиятаот 4 август 2004 годиназа приемане на гаранции, предложени във връзка с антидъмпингови процедури относно внос на полиетилен-терефталат с произход, inter alia, от Австралия(2004/600/EО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейските общности [1] ("основен регламент"), и по специално членове 8 и 9 от него;след консултации с Консултативния комитет,като има предвид, че:1. ПРОЦЕДУРА(1) На 19 февруари 1994 г. с Регламент (ЕО) № 306/2004 [2] Комисията наложи временно антидъмпингово мито върху вноса в Общността на полиетилен терефталат (по долу-наричан "РЕТ" или "разглеждан продукт") с произход от Австралия, Китайската народна република и Пакистан ("временен регламент").(2) След приемането на временните антидъмпингови мерки Комисията продължи разследването на дъмпинга, вредите и интереса на Общността. Окончателните заключения и изводи от извършеното разследване са изложени в Регламент (ЕО) № 1467/2004 на Съвета [3] за налагане на окончателно антидъмпингово мито върху вноса на полиетилен терефталат с произход от Австралия, Китайската народна република и Пакистан ("окончателен регламент").(3) Разследването потвърди предварителните заключения за вредоносен дъмпинг относно вноса на разглеждания продукт с произход от Австралия, Китайската народна република и Пакистан.2. ГАРАНЦИЯ(4) След приемането на временните антидъмпингови мерки един сътрудничещ изнасящ производител от Австралия (Leading Synthetics Pty Ltd.) предложи гаранция по цената в съответствие с член 8, параграф 1 от основния регламент. Чрез тази гаранция изнасящият производител предложи да продава разглеждания продукт на или над определени ценови равнища, които да елиминират вредоносния ефект от дъмпинга.(5) Дружеството също така ще предоставя на Комисията редовна и подробна информация относно износа към Общността, което означава, че приетата гаранция може да бъде наблюдавана ефективно от Комисията. Освен това, структурата на продажбите на дружеството е такава, че Комисията счита, че рискът от заобикаляне на гаранцията е минимален.(6) С оглед на горното гаранцията се счита за приемлива.(7) С цел да се даде възможност на Комисията да наблюдава ефективно спазването на гаранцията от страна на дружеството, когато на митническите власти се представи искане за свободно обращение съгласно поетата гаранция, освобождаването от мито зависи от представянето на търговска фактура, която съдържа най-малко информацията, посочена в приложение 2 от Регламент (ЕО) № 1467/2004 на Съвета. Това равнище на информация е необходимо също така и за да се даде възможност на митническите власти да установят с достатъчна точност, че пратката отговаря на търговските документи. Ако такава фактура не бъде представена или тя не съответства на стоката, представена пред митническите власти, се дължи антидъмпинговото мито в съответния размер.(8) В случай на неизпълнение или оттегляне на гаранцията или предполагано неизпълнение може да бъде наложено антидъмпингово мито съгласно член 8, параграфи 9 и 10 от основния регламент,РЕШИ:Член 1Приема гаранцията, предложена от изнасящия производител, посочен по-долу, във връзка с настоящата антидъмпингова процедура по отношение на вноса на полиетилен терефталат с произход от Австралия, Китайската народна република и Пакистан.Държава | Производител | Допълнителен код по ТАРИК |Австралия | Leading Synthetics Pty Ltd. | А503 |Член 2Настоящото решение влиза в сила в деня след датата на публикуването му в Официален вестник на Европейския съюз.Съставено в Брюксел на 4 август 2004 година.За КомисиятаPascal LamyЧлен на Комисията[1] ОВ L 56, 6.3.1996 г., стр. 1. Регламент, последно изменен с Регламент (ЕО) № 461/2004 (ОВ L 77, 13.3.2004 г., стр. 12).[2] ОВ L 52, 21.2.2004 г., стр. 5.[3] ОВ L 271, 19.8.2004 г., стр. 1.--------------------------------------------------


title: 2010/233/ЕС: Решение на Комисията от 26 април 2010 година за създаване на експертна група за обща референтна рамка в областта на европейското договорно право

text:
               27.4.2010

               BG

               Официален вестник на Европейския съюз

               L 105/109

         РЕШЕНИЕ НА КОМИСИЯТА
   от 26 април 2010 година
   за създаване на експертна група за обща референтна рамка в областта на европейското договорно право
   (2010/233/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:

               (1)

               През октомври 1999 г. в Тампере Европейският съвет поиска от Комисията да проучи нуждата от хармонизация на законодателството в областта на материалното гражданско право.

               (2)

               През 2001 г. Комисията издаде Съобщение за европейското договорно право (1) с цел да започне консултации относно потенциални проблеми и действия в областта на договорното право, а от получените отговори ясно пролича консенсус за нуждата от подобряване на последователността в съществуващото договорно право на Европейския съюз с цел да се гарантира неговото еднакво прилагане и безпроблемното функциониране на вътрешния пазар.

               (3)

               През 2003 г. Комисията издаде план за действие, озаглавен „По-съгласувано европейско договорно право“ (2), в който бе предложено да се подобри качеството и съгласуваността на европейското договорно право чрез създаване на обща референтна рамка, която да предостави на европейския законодател необвързващ референтен инструмент, съдържащ принципи, определения и примерни правила, които да бъдат използвани за преразглеждане на съществуващото законодателство на Съюза и за изготвяне на ново законодателство в областта на договорното право.

               (4)

               Като подготвителна мярка през 2005 г. Комисията отпусна безвъзмездна помощ на Европейската академична изследователска мрежа по шестата рамкова програма за научни изследвания за извършване на задълбочено правно изследване, чийто резултат бе академичен проект за обща референтна рамка (наричан по-нататък „Проект за обща референтна рамка“).

               (5)

               В Стокхолмската програма за 2010—2014 г. Комисията се приканва да представи предложение за обща референтна рамка в областта на европейското договорно право, която да представлява необвързващ набор от основни принципи, определения и примерни правила, които да бъдат използвани от законодателите на равнище ЕС за гарантиране на по-голяма последователност и качество на законодателния процес.

               (6)

               В Съобщението Европа 2020 — Стратегия за интелигентен, устойчив и приобщаващ растеж (3) се признава нуждата от улесняване и намаляване на разходите на бизнеса и потребителите при сключване на договори с партньори в други държави от ЕС inter alia чрез постигане на напредък към незадължително европейско договорно право.

               (7)

               Поради това е необходимо да се сформира експертна група в областта на гражданското право и по-специално договорното право, както и да се определят нейните задачи и структура.

               (8)

               Групата следва да съдейства на Комисията в изготвянето на предложение за обща референтна рамка в областта на европейското договорно право, включително договорното право в областта на потребителите и търговията, като използва проекта за обща референтна рамка като отправна точка и вземе предвид други изследвания, проведени в тази област, както и достиженията на правото на Съюза. По-конкретно групата следва да помогне на Комисията да подбере тези части от проекта за обща референтна рамка, които са от пряко или непряко значение за договорното право, да преструктурира, редактира и допълни подбраното съдържание.

               (9)

               Групата трябва да бъде съставена от висококвалифицирани експерти с компетентност в областта на гражданското право и, по-специално договорното право, назначени в лично качество.

               (10)

               Следва да бъдат предвидени правила за оповестяване на информация от страна на членовете на групата, без да се накърняват правилата на Комисията относно сигурността, изложени в приложението към Решение 2001/844/ЕО, ЕОВС, Евратом на Комисията (4).

               (11)

               Личните данни, свързани с членовете на групата, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (5).

               (12)

               Целесъобразно е да се определи срок за прилагането на настоящото решение. Комисията ще прецени своевременно необходимостта от евентуално удължаване на посочения срок,

         РЕШИ:
   Член 1
   Експертна група за обща референтна рамка в областта на европейското договорно право
   С настоящото се създава „експертна група за обща референтна рамка в областта на европейското договорно право“, наричаната по-нататък „групата“.
   Член 2
   Задача
   Задачата на групата е да съдейства на Комисията за изготвянето на предложение за обща референтна рамка в областта на европейското договорно право, включително потребителското и корпоративното договорно право, и по-специално за:

               а)

               подбора на тези части от проекта за обща референтна рамка, които са от пряко или непряко значение за договорното право; както и

               б)

               преструктурирането, редактирането и допълването на подбраните съдържания от проекта за обща референтна рамка, като вземе предвид други изследвания, проведени в тази област, както и достиженията на правото на Съюза.

         Член 3
   Консултации
   Комисията може да се консултира с групата по всички въпроси, свързани с изготвянето на предложение за обща референтна рамка в областта на европейското договорно право.
   Член 4
   Членство — назначаване
   1.   Групата е в състав от не повече от 20 членове.
   2.   Членовете се назначават от генералния директор на ГД „Правосъдие, свобода и сигурност“ от средите на специалисти с изключително висока компетентност в областта на гражданското право, и по-специално договорното право. Назначаването на членовете се извършва така, че да се осигури, доколкото е възможно, подходящ баланс по отношение на обхвата на компетентност, географския произход и пола.
   3.   Членовете се назначават в лично качество и действат независимо от всякакво външно влияние и в обществения интерес.
   4.   Групата ще включва експерти от следните области:

               —

               научноизследователски организации, университети,

               —

               практикуващи юристи,

               —

               експерти, представляващи гражданското общество.

         5.   Членовете на групата се назначават за мандат, който изтича на 26 април 2012 г.
   6.   Членовете не могат да определят лице, което да ги замества, освен със съгласието на Комисията.
   7.   Членовете, които вече не са способни ефективно да участват в разискванията на групата, които подадат оставка или не отговарят на условията, определени в параграф 3 от настоящия член или в член 339 от Договора, могат да бъдат заместени за остатъка от мандата им.
   8.   Членовете подписват декларация, че ще действат в обществен интерес и декларация, посочваща липсата или наличието на интерес, който би могъл да накърни тяхната обективност.
   9.   Имената на членовете се публикуват в регистъра на експертните групи на Комисията и на уебсайта на ГД „Правосъдие, свобода и сигурност“. Имената на членовете се събират, обработват и публикуват в съответствие с Регламент (ЕО) № 45/2001.
   10.   Членове, които не желаят имената им да бъдат оповестявани, могат да поискат изключение от това правило. Искането за неоповестяване на името на член на експертна група ще се приеме за оправдано, когато публикуването може да застраши неговата/нейната сигурност и неприкосновеност или неоснователно засяга неговия/нейния личен живот.
   Член 5
   Операция
   1.   Групата се председателства от Комисията.
   2.   Със съгласието на Комисията могат да бъдат създавани подгрупи за разглеждане на конкретни въпроси, съгласно мандат, установен от групата. Тези подгрупи се разпускат веднага след изпълнението на мандата им.
   3.   Представителят на Комисията може да покани външни експерти или наблюдатели със специфична компетентност по въпрос от дневния ред, по-конкретно от Европейския парламент и от Съвета, за участие в обсъжданията на групата или подгрупата, ако това е полезно и/или необходимо.
   4.   Информацията, получена в резултат на участието в обсъжданията на групата или на подгрупата, не се разгласява, ако по мнение на Комисията тази информация засяга въпроси от поверителен характер.
   5.   Групата и нейните подгрупи обикновено заседават в сградите на Комисията в съответствие с определените от нея процедури и график. Комисията осигурява секретарските услуги. Други длъжностни лица на Комисията, проявяващи интерес към разискванията, могат да участват в заседанията на групата и нейните подгрупи.
   6.   Групата приема свой процедурен правилник въз основа на стандартните процедурни правилници за експертни групи, приети от Комисията.
   7.   Комисията може да публикува резюмета, заключения, частични заключения или работни документи на групата на оригиналния език на съответните документи.
   Член 6
   Разходи за заседанията
   1.   Участниците в дейностите на групата не получават възнаграждение за извършените от тях услуги.
   2.   Комисията възстановява пътните разходи, а при необходимост и дневните разходи, направени от участниците във връзка с дейностите на групата в съответствие с правилата на Комисията за покриване разноските на външни експерти.
   3.   Разходите за заседанията се възстановяват в рамките на годишния бюджет, отпуснат за групата от отговорните служби на Комисията.
   Член 7
   Приложимост
   Настоящото решение се прилага до 26 април 2012 г.

      Съставено в Брюксел на 26 април 2010 година.

            За Комисията

            Председател

         José Manuel BARROSO

      (1)  ОВ C 255, 13.9.2001 г., стр. 1.

      (2)  ОВ C 63, 15.3.2003 г., стр. 1.

      (3)  COM(2010) 2020 окончателен, стр. 23.

      (4)  ОВ L 317, 3.12.2001 г., стр. 1.

      (5)  ОВ L 8, 12.1.2001 г., стр. 1.


title: Решение на Съвета от 28 февруари 2005 година относно подписването и временното прилагане на Допълнителен протокол към Споразумението за търговия, развитие и сътрудничество между Европейската общност и нейните държави-членки, от една страна, и Южноафриканската република, от друга страна, за да се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз

text:
Важна правна забележка

|

32005D0206

Официален вестник n° L 068 , 15/03/2005 стр. 0032 - 0032 Официален вестник n° L 159 , 13/06/2006 стр. 0208 - 0208

		20050228Решение на Съветаот 28 февруари 2005 годинаотносно подписването и временното прилагане на Допълнителен протокол към Споразумението за търговия, развитие и сътрудничество между Европейската общност и нейните държави-членки, от една страна, и Южноафриканската република, от друга страна, за да се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз(2005/206/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 310, във връзка с член 300, параграф 2, първа алинея, второ изречение от него,като взе предвид Акта за присъединяване от 2003 г., и по-специално член 6, параграф 2 от него,като взе предвид предложението на Комисията,като има предвид, че:(1) На 26 април 2004 г. Съветът упълномощи Комисията да води преговори от името на Европейската общност и нейните държави-членки с Южноафриканската република за сключване на Допълнителен протокол към Споразумението за търговия, развитие и сътрудничество между Европейската общност и нейните държави-членки, от една страна, и Южноафриканската република, от друга страна [1], за да се вземе предвид присъединяването на новите държави-членки към Европейския съюз.(2) Тези преговорите приключиха задоволително за Комисията.(3) Допълнителният протокол, договорен с Южноафриканската република, предвижда в член 10, параграф 2 временно прилагане на Допълнителния протокол преди неговото влизане в сила.(4) Допълнителният протокол трябва да бъде подписан от името на Общността и да се прилага временно до окончателното изпълнение на процедурата, необходима за неговото сключване,РЕШИ:Член 1Председателят на Съвета се упълномощава да посочи лице/лица, което/които е/са оправомощено/и да подпише/ат от името на Общността и нейните държави-членки Допълнителния протокол към Споразумението за търговия, развитие и сътрудничество между Европейската общност и нейните държави-членки, от една страна, и Южноафриканската република, от друга страна, за да се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз.Текстът на Допълнителния протокол е приложен към настоящото решение.Член 2Допълнителният протокол се прилага временно до окончателното изпълнение на процедурата, необходима за неговото сключване.Съставено в Брюксел на 28 февруари 2005 година.За СъветаПредседателF. Boden[1] ОВ L 127, 29.4.2004 г., стр. 109.--------------------------------------------------